Juda 

Posljednjih  nekoliko  godina  bilo  je  u  Crkvi  mnogo  psiholoških  i  socioloških 
istraživanja  zašto  su  neki  svećenici  napustili  svoj  sveti  poziv.  Pretpostavljam  da  ona 
imaju  stanovitu  vrijednost,  ali  zanimljivo  je  da  se  u  njima  i  ne  pomišlja  na  poduzimanje 
biblijskog  istraživanja  zašto  neki  svećenici  odlaze.  A  možda  bismo  mnogo  toga  pronašli 
pomnim  ispitivanjem  evanđelja  i  proučavanjem  Jude. 

Zvao  se  "Iškariotski";  nitko  pravo  ne  zna  što  je  to  značilo.  Možda  "sicarius”  na 
grčkom,  "bodežaš”,  čime  bi  bio  svrstan  među  prevratnike  posvećene  istjerivanju 
Rimljana  iz  zemlje  Izraelove.  Kako  god  bilo,  u  Keriotu  se  jednoga  dana  rodilo  djetešce, 
dijete  obećanja.  Prijatelji  su  donijeli  roditeljima  darove,  vrijeme  je  prolazilo  i  dijete  iz 
Keriota  uznapredovavši  u  dobi  susrelo  se  s  djetetom  rođenim  u  Betlehemu  i 
napredovalim  u  dobi,  milosti  i  mudrosti,  i  tako  je,  na  vododijelnici,  Krist  izabrao  Judu  za 
apostola.  Nije  ga  izabrao  da  postane  izdajnikom,  nego  da  bude  apostolom. 

Gotovo  sve  ozbiljne  prouke  Judina  slučaja  kažu  da  je  glavni  razlog  što  je  Juda 
otpao  bila  njegova  pohlepa.  Doista,  u  Evanđelju  postoje  neki  dokazi  o  tome.  Jer  samo 
tjedan  prije  Muke  naš  je  Gospodin  Spasitelj  bio  u  posjetu  kod  farizeja  Šimuna,  kojemu  će 
ono  što  je  tada  vidio  natjerati  rumenilo  u  obraze.  Podigavši  pogled,  Šimun  je  ugledao 
ženu  koja  je  tu  bila  uljez.  Na  otvorenom,  prijatelji  su  mogli  doći  i  stati  duž  zida  te  slušati 
što  se  razgovara  za  stolom.  Međutim  ova  ga  je  žena  donekle  uzrujala.  Ne  bi  mu  smetala 
da  je  u  posjetu  itko  drugi;  ali  Učitelj,  što  će  on  sad  misliti!? 

Bila  je  žena,  grešnica.  Imala  je  dugu  kosu,  koju  nije  nastojala  začešljati.  Prišavši 
stolu,  a  u  ono  vrijeme  blagovatelji  bi  se  podbočivali  o  stol  lijevom  rukom,  dok  bi  desna 
bila  slobodna  za  jelo,  ona  se  nadnijela  nad  noge  našega  Gospodina  i  pustila  da  na  te 
mirovjesnice  u  sandalama  padne  nekoliko  suza  poput  prvih  toplih  kapi  ljetne  kiše. 
Zatim,  postidjevši  se  onog  što  je  učinila,  pokušala  je  otrti  suze  kosom.  Sve  vrijeme  Šimun 
je  u  sebi  mislio: 


"Kad  bi  on  samo  znao  kakva  je  to  žena!" 

Kako  je  znao? 

Ona  uzima  posudicu  koju  je  nosila  oko  vrata.  U  ono  vrijeme  žene  su  dragocjene 
miomirise  nosile  u  bočici  oko  vrata,  koju  bi  na  sprovodu  razbile  nad  posmrtnim 
ostatcima;  a  pošto  bi  se  miomiris  spustio  na  mrtvaca,  izlile  bi  i  preostatak  bočice  na  tijelo. 
Odrješuje  dakle  s  vrata  posudicu  dragocjene  pomasti,  ali  ne  postupa  poput  tebe  ili  mene, 
koji  izlijevamo  pažljivo  kap  po  kap,  kao  da  polaganošću  svojega  davanja  želimo  pokazati 
velikodušnost  svojega  dara.  Razbija  posudicu...  daje  sve.  Jer  ljubav  ne  poznaje  granica. 

Juda  je  otpočetka  bio  razabrao  miomirisni  dašak.  Oscar  Wilde  kaže  da  je  cinik 
čovjek  koji  svemu  zna  cijenu,  ali  ničemu  vrijednost.  I  odmah  je  procijenio:  tristo  nadnica. 
Vjerujte,  nije  to  bio  običan  miris!  Juda  sad  postaje  borac  za  društvenu  pravdu.  Narušuje 
mir  večere  pitajući: 

"Zašto  se  to  nije  prodalo  za  tristo  denara  i  novac  razdalo  siromasima?" 

Siromasima!  Mogu  zamisliti  da  je  vjerojatno  nastavio  raspru  ovako  nekako: 

"Slušao  sam  te  na  gori  blaženstava,  rekao  si:  Blaženi  siromašni!  Gdje  je  sada  ta 
ljubav  prema  siromašnima?  Zar  si  zaboravio  one  ribarske  kolibice  uz  Galilejsko  more? 
Sjećaš  li  se  onih  straćara  po  putu  od  Jeruzalema  do  Jerihona?  Zar  si  zaboravio  središte 
Jeruzalema,  njegovu  sirotinju?  Kamo  je  nestala  tvoja  ljubav  prema  siromasima?" 

Gospodin  je  odgovorio: 

"Siromahe  imate  uvijek  uza  se,  a  mene  nemate  uvijek.  Sto  je  ova  dobra  žena 
učinila,  za  ukop  mi  je  učinila,  i  to  će  se  navješćivati  po  svem  svijetu." 

Evo  i  jedan  drugi  primjer  naglaska  na  društvenoj  pravdi  uza  zaborav  pojedinačne: 

Jednog  dana  došao  je  k  meni  biskup  s  pismom  nekog  svećenika  u  njegovoj  službi. 
Tri  gusto  tipkane  stranice,  na  kojima  se  vrlo  zlobno  napada  biskup  jer  da  ga  ne  zanima 
ekumenizam,  a  posebno  da  ga  nije  briga  za  siromahe.  Znajući  da  mu  je  stalo  do 
siromašnih,  a  i  do  ekumenizma,  rekao  sam  biskupu: 

"Zašto  ne  istražiš  koliko  je  ukrao?" 


I  stvarno  je  taj  svećenik  ukrao  više  od  25  000  dolara  iz  biskupijske  kancelarije,  a 
onda  i  ženu,  majku  četverma  djece.  Pripovijest  o  Judi,  iznova  proživljena. 

Dakle  tvrdnja  da  je  Juda  otpao  zato  što  je  bio  pohlepan  ima  neke  osnove. 
Međutim...  je  li  pohlepa  doista  uzrok  padu  svećenika?  Zapravo,  u  povijesti  Crkve 
pohlepni  su  ljudi  ostajali  unutra.  Katkada  Crkva  može  biti  udobno  sklonište 
gramzljivcima.  Osim  toga  pohlepa  je  starački  grijeh;  mladalački  je  grijeh  pohota,  a  grijeh 
sredovječnih  vlastohleplje.  Grijeh  je  staraca  pohlepa  jer  ona  je  svojevrsna  ekonomska 
besmrtnost:  Pogledajte  kako  sam  se  dobro  opskrbio!  A  Juda  nije  bio  star  čovjek.  Stoga 
uzrok  njegovu  odlasku  nije  mogla  biti  pohlepa.  Što  je  onda  bio  uzrok? 

Znate  li  kada  se  u  evanđeljima  Judin  pad  spominje  prvi  put,  prvi  prvcati  put?  Ako 
se  možete  sjetiti  toga  trenutka,  onda  možete  odgovoriti  gdje  se  slama  svećeništvo.  Gdje  je 
prvi  spomen  Judina  pada?  Gdje  i  Gospodinov  navještaj  Euharistije!  Kad  je  Juda  konačno 
otpao?  Onda  kad  je  Gospodin  darovao  Euharistiju!  A  slomio  se  Juda  onda  kad  je 
Euharistija  naviještena,  u  tom  kritičnom  trenutku  u  životu  našega  Gospodina,  koji  je 
navijestivši  Euharistiju  izgubio  potporu  mnoštva  jer  je  odbio  biti  Kralj  kruha.  Izgubio  je  i 
neke  učenike,  koji  su  otišli  i  više  ga  nisu  slijedili.  Naposljetku  se  i  njegova  apostolska 
družina  rascijepila.  I  evo  kako  pripovijest  o  navještaju  Euharistije,  šesto  poglavlje 
Ivanova  evanđelja,  završava: 

Otada  mnogi  učenici  odstupiše,  više  nisu  išli  s  njime. 

Reče  stoga  Isus  dvanaestorici:  "Da  možda  i  vi  ne  kanite  otići?"  Odgovori  mu  Šimun  Petar: 
"Gospodine,  kome  da  idemo?  Ti  imaš  riječi  života  vječnoga!  I  mi  vjerujemo  i  znamo:  ti  si  Svetac 
Božji. "  Odgovori  im  Isus:  "Nisam  li  ja  vas  dvanaestoricu  izabrao?  A  ipak,  jedan  je  od  vas  đavao. " 
Govoraše  to  o  Judi,  sinu  Šimuna  Iškariotskoga,  jednom  od  dvanaestorice,  jer  on  ga  je  imao  izdati. 

Kad  se  svećenici  počinju  slamati?  Onda  kad  gube  vjeru  u  Euharistiju!  To  se  ne 
vidi,  ne  komentira,  daju  se  razna  druga  objašnjenja  i  vjera  je  uglavnom  izgubljena  prije 
nego  što  drugi  primijete  gubitak.  Slučaj  onih  koji  napuštaju  svećeništvo  previdljiv  je,  kao 
što  šesto  poglavlje  Ivanova  evanđelja  jasno  pokazuje. 


Naš  je  Gospodin  morao  živjeti  s  tim  čovjekom  još  dvije  godine,  zamislite  to!  Nije 
rekao  tko  je  đavao,  nego  samo:  "Jedan  je  od  vas  đavao."  Ivan  je  poslije,  naravno,  zapisao 
njegovo  ime.  Sad  znate  zašto  smo  ove  duhovne  vježbe  usredotočili  na  Euharistiju. 
Nijedan  svećenik  koji  je  svakodnevno  Urom  klanjanja  našem  Gospodinu  održavao  svoju 
vjeru  u  Euharistiju  nije  ga  nikad  napustio,  niti  će  ijedan  takav  to  ikad  učiniti!  Oni  pak  koji 
su  pomišljali  da  odu...  a  imam  kod  sebe  mnogo  pisama  o  takvima,  i  od  takvih,  koji  su  se 
vratili  jer  su  obnovili  svoju  vjeru  u  Euharistiju. 

Ono  je  dakle  početak  sloma,  međutim  ne  odlazi  se.  "Dema  me  je,  zaljubljen  u 
sadašnji  svijet,  napustio",  kako  Pavao  jednostavno  kaže,  ali  ostali  će  razarati  iznutra. 
Jedan  mlad  svećenik  ni  šest  mjeseci  nakon  svećeničkog  ređenja  rekao  mi  je:  "Zaređen  sam 
da  bih  nastojao  razarati  Crkvu  iznutra."  Kad  bi  barem  otišli!  Ali  oni  ostaju. 

Sad  stižemo  do  Posljednje  večere  i  Juda  tad  napušta  svećeništvo.  Raspored 
sjedenja  bio  je  takav  da  je  Ivan  zacijelo  bio  prvi  Gospodinu  zdesna.  Tko  je  bio  prvi 
slijeva?  Juda!  Dokazat  ću  vam  to.  Na  Leonardovoj  slici  Juda  je  niže  za  stolom,  mislim  da 
je  četvrti,  i  prosuo  je  sol.  Otada  se  smatra  nesrećom  prosuti  sol.  On  drži  svoju  kesu  s 
novcem,  ali  mislim  da  mu  je  naš  Gospodin,  uvijek  željan  spasiti  nas,  rekao:  "Evo,  Juda, 
sjedni  kraj  mene."  Gdje  je  bio  Petar?  Ivanu  s  druge  strane. 

Naš  Gospodin  zatim  pere  noge  svojim  učenicima.  Spomenuto  je  sedam  gesta; 
mislim  da  je  to  na  početku  13.  poglavlja  Ivanova  evanđelja.  Dok  je  za  večerom  prao  noge 
učenicima,  "Isus  je  znao  da  mu  je  Otac  sve  predao  u  ruke  i  da  je  od  Boga  izišao  te  da  k 
Bogu  ide".  Uočite  sliku  Utjelovljenja:  on  ustaje  od  stola  (to  kao  da  se  Sin  Božji  sprema 
utjeloviti),  odlaže  haljine  (slavu  svoga  Božanstva),  uzima  ubrus,  znak  sluge,  roba,  i 
opasuje  se  (vezuje  čovještvo  oko  sebe),  nalijeva  vodu  u  praonik  (izlijeva  svoju  Krv),  pere 
učenicima  noge  (čisti  nas)  i  otire  ih  ubrusom  (pročišćenje  duha).  Zanimljivo  je  usporediti 
taj  odlomak  s  drugom  glavom  Poslanice  Filipljanima,  retkom  6.  i  d.,  koji  su  bili  crkveni 
himan. 

Nakon  što  je  oprao  noge  učenicima,  naš  Gospodin  reče:  "Vi  ste  čisti,  ali  ne  svi... 


Jedan  će  me  od  vas  izdati."  Desetorica  jedan  za  drugim  stanu  ga  pitati:  "Da  nisam  ja. 
Gospodine?"  U  prisutnosti  Božanstva  nitko  ne  može  biti  siguran  u  svoju  nevinost.  Jedan 
upita:  "Gospodine,  tko  je  taj?"  Na  to  ćemo  se  još  vratiti.  A  jedan:  "Da  nisam  ja.  Učitelju?" 
Sv.  Pavao  kaže  nam  da  samo  u  Duhu  Svetom  možemo  reći:  "Gospodin  Isus." 
Jedanaestorica  su  ga  nazvala  Gospodinom,  jedan  Učiteljem.  Oni  se  došaptavaju,  i  jasno 
vam  je  zašto  je  raspored  sjedenja  bio  onakav  kako  je  ovdje  opisano. 

Kad  je  naš  Gospodin  rekao:  "Jedan  će  me  od  vas  izdati",  Petar,  vazda  radoznao  i 
istraživački  nastrojen,  s  potrebom  da  u  sve  bude  uključen,  jednostavno  nije  mogao 
podnijeti  neizvjesnost.  Da  je  sjedio  do  Gospodina,  možete  biti  sigurni  da  bi  on  bio  upitao: 
"Gospodine,  tko  je  taj?"  No  Petar  se,  kaže  Evanđelje,  obrati  Ivanu  i  reče:  "Pitaj  ga  tko  je 
taj."  Kazao  je  Ivanu  neka  pita  te  je  Ivan  zapitao:  "Tko  je  taj.  Gospodine,  tko?"  A  Isus 
odgovori:  "Onaj  je  kome  ja  dadnem  umočen  zalogaj."  Tako  se  naime  u  ona  vremena 
nazdravljalo:  kruh  bi  se  zamočio  u  umak  i  dao  prijatelju,  s  pretpostavkom  da  su  oni  koji 
jedu  isti  kruh  jedno  tijelo.  Tada  Gospodin  umoči  zalogaj,  uzme  ga  i  dade  Judi  te  reče:  "Što 
činiš,  učini  brzo!"  Nakon  toga  uđe  u  Judu  Sotona  i,  kaže  Evanđelje,  "Juda  iziđe.  A  bijaše 
noć."  Uvijek  je  noć  kad  napuštamo  Gospodina. 

Nitko  od  ostalih  apostola  za  stolom  nije  znao  što  se  događa,  jer  Evanđelje  nam 
kaže  da  su  mislili  da  je  Juda  izišao  ili  kupiti  hrane  za  Pashu  ili  podati  štogod  novca 
siromasima.  Drugim  riječima,  ne  očekujte  da  itko  Sotonin  izgleda  sotonski.  Ne  biste 
nikad  pomislili  da  ijedan  vršitelj  bogoslužja,  priprematelj  bogoslužja  pripada  Sotoni.  Ne 
biste  pomislili  da  itko  tko  je  izišao  dijeliti  milostinju  pripada  Sotoni,  ali  u  njemu  je  bio 
Sotona.  I  onda,  nakon  Judina  odlaska  izgovara  naš  Gospodin  onu  riječ  "sada":  "Sada,  Oče, 
proslavi  Sina  svoga  slavom  koju  imadoh  kod  tebe  prije  negoli  je  svijeta  bilo." 

Gospodin  se  sprema  zaputiti  se  prema  vrtu.  Iz  njegova  života  zapisan  je  samo 
jedan  trenutak  kad  je  pjevao,  a  taj  je  noć  kad  će  krenuti  u  smrt!  Kad  su  stigli  u  vrt, 
smatrao  je  da  se  može  osloniti  na  trojicu:  Petra,  Jakova  i  Ivana.  Ivan  je,  dakako,  pun 
ljubavi,  Petar  vjeran  na  silovit  način,  Jakov  uvijek  spreman  slijediti  vodstvo,  no  Isus  im 


kaže  neka  bdiju  i  mole.  "Bdijte!"  (pozorni  budite  prema  vanjskoj  okolini...  to  vam  je 
horizontalna  zadaća).  "Molite!"  (vertikalna  povezanost  s  nebesima).  A  oni  pozaspali! 
Zabrinuti  ljudi  ne  spavaju,  ali  oni  su  zaspali!  Tri  puta  vraća  se  Gospodin,  rekavši:  "Zar 
niste  mogli  jedan  sat  probdjeti  sa  mnom?" 

Na  brijegu  nasuprot  vrtu  naziru  se  svjetiljke  i  grupa  ljudi,  grčka  riječ  "spira" 
zapravo  bi  upućivala  na  to  da  ih  je  bilo  oko  dvije  stotine  u  toj  Judinoj  vojsci.  Pun  je 
mjesec,  svakoga  je  lako  raspoznati.  K  tomu  naš  je  Gospodin  bio  poznat  u  Jeruzalemu,  svi 
su  ga  vidjeli,  bar  na  Cvjetnicu.  No  vodeći  svoju  četu  grubijana  niz  brijeg.  Juda  im  veli: 
"Dat  ću  vam  znak.  Koga  poljubim,  taj  je,  njega  uhvatite!"  Zašto  bi  im  davao  znak, 
poljupcem?  Kad  god  na  neki  način  napuštamo  Gospodina,  mi  ga  prestajemo  shvaćati, 
zaboravljamo  na  njegovo  božanstvo,  zaboravljamo  na  njegovu  mudrost  i  zaboravljamo 
na  njegovu  ljubav.  Kukavica  kakav  je  bio.  Juda  je  mislio  da  će  naš  Gospodin  odjuriti 
natrag  u  maslinik  i  sakriti  se  u  mraku,  pa  će  ga  on  morati  istjerati  odatle  i  u  tami  odati 
znakom,  poljubivši  ga.  A  Gospodin  istupi  naprijed  te  upita:  "Koga  tražite?"  "Isusa 
Nazarećanina!"  "Ta  sam!"  (Izlazak)  Oni  popadaju  i  ostanu  na  zemlji  dok  im  nije  dao  snage 
da  ustanu. 

Tada  se  Juda  baca  našem  Gospodinu  oko  vrata  da  bi  mu  ošinuo  usne  poljupcem. 
Izvorna  riječ  koja  je  upotrijebljena  u  Evanđelju  značila  bi  "zagušio  ga  poljupcima". 
(Knjige  su  napisane  u  tom  smislu,  "Volim  Crkvu,  ALI"!)  "Zdravo,  Učitelju!"  reče  i  onda  ga 
poljubi.  Zašto  poljubac?  Zato  što  je  Božanstvo  tako  sveto  da  izdaju  Božanstva  mora 
pripremiti  neka  oznaka  privrženosti  i  poštovanja.  Gospodin  je  uhićen,  odveden  preko 
potoka  Cedrona;  govorit  ćemo  o  tome  u  zadnjoj  Svetoj  uri.  A  Juda  je  svoga  Gospodina 
pronašao  jer,  kaže  Evanđelje,  Isus  je  često  dolazio  onamo  moliti.  Samo  oni  koji  su 
odzibani  u  svetoj  zajednici  Crkve  znaju  kako  izdati.  Juda  je  znao  gdje  naći  Gospodina, 
kao  što  u  svakoj  velikoj  apokaliptičkoj  književnosti,  kod  Roberta  Hugha  Bensona, 
Solovjeva,  Dostojevskog,  progon  Crkve,  odnosno  Krista  u  njoj,  uvijek  počinje  iznutra,  ne 
izvana.  Kod  Bensona  je  posrijedi  kardinal,  kod  Dostojevskoga  kardinal  i  kod  Solovjeva 


kardinal.  Titula  ne  znači  ništa,  ali  činjenica  je  da  je  bio  svećenik.  Ti  pisci  smjestili  su 
svećenika  u  ishodište. 

Nezaboravan  je  kod  Dostojevskoga  opis  Kristova  dolaska  u  Sevillu,  negdje  u  16. 
stoljeću.  Veliki  inkvizitor  premudrjeli  je  stari  kardinal,  gotovo  devedesetogodišnjak.  Na 
svom  prolasku  Gospodin  opazi  kako  u  crkvu  unose  mrtvo  dijete.  Uskrisuje  ga,  a  veliki 
inkvizitor  podsjeća  našega  Gospodina  da  je  on  došao  dati  ljudima  slobodu,  ali  da  ljudi 
nisu  željeli  biti  slobodni.  Oni  zapravo  žele  biti  robovi  nečega.  I  kaže  mu:  "Sutra  ćemo  te 
spaliti.  Odlazi  i  ne  vraćaj  se  više  nikad."  Naš  Gospodin  prigne  se  i  poljubi  staroga 
kardinala  u  izblijedjele  usne,  kroz  koje  prvi  put  nakon  mnogo  godina  prostruji  krv.  On 
mu  još  jednom  kaže:  "Ne  vraćaj  se  više  nikad." 

Zar  je  čudo  što  sveti  Petar  zajedno  s  Ezekielom  iz  Starog  zavjeta  govori  o  razaranju 
Hrama  i  progonu  Crkve  koji  dolaze  iznutra.  Kod  Ezekiela  kaže  se:  "Počnite  od  mojeg 
Svetišta!",  a  kod  svetog  Petra:  "počevši  od  doma  Božjega".  Početak  je  ondje,  u  svetištu,  i 
najprije  je  ono  razoreno  kad  su  Tit  i  Vespazijan  zauzeli  Jeruzalem.  Petar  kaže  da  će  tako 
biti  na  kraju. 

Juda  je  dobio  svoj  novac,  ne  baš  puno,  17,40  dolara.  Božanstvo  je  uvijek  izdano  u 
posvemašnjem  nerazmjeru  sa  svojom  pravom  vrijednošću,  uvijek  za  smiješan  iznos. 
Dakle  kad  čovjek  napusti  svećeništvo,  što  dobije?  Dobije  500  dolara  tantijema  za  knjigu 
protiv  Crkve,  jedan  sat  na  televiziji  da  omalovaži  Crkvu  i  celibat.  Tri  tisuće  noći  u  bračnoj 
postelji  i  muka  mu  je  od  svega.  Judi  je  bilo  muka  od  svega,  odnio  je  natrag  trideset 
srebrnjaka  i  dostavio  ih  zakotrljane  po  hramskom  podu,  poručivši:  "Pogledajte,  vi  to 
činite."  Nije  bilo  za  drugo  doli  za  kupnju  krvave  njive.  A  mogao  je,  da  je  u  njega  bila  samo 
iskra  vjere,  primiti  otpust  i  oproštenje  od  Gospodina,  koji  bi  takve  izdaje  oprostio 
sedamdeset  puta  sedam  puta. 

Zanimljivo  je  uspoređivati  Petra  i  Judu.  Naš  Gospodin  obojicu  ih  je  upozorio  da  će 
zakazati.  Obojica  jesu  zakazala,  obojica  su  zanijekala  i  izdala  Gospodina  i  obojica  su  se 
pokajala.  No  različito  značenje  riječi  "pokajati  se"  u  tome  je  što  se  Juda  pokajao  pred 


samim  sobom,  a  Petar  pred  Gospodinom.  Bili  su  isti  osim  u  tome.  Stoga  sveti  Pavao  kaže 
da  postoje  dvije  vrste  žalosti,  svjetovna  i  prava  vjerska.  Juda  dakle  nema  više  nikakve 
nade  pošto  je  odbio  vratiti  se  Spasitelju;  uzima  uže  i  odlazi  na  neko  kamenito  tlo,  ne 
znamo  gdje  je  to  bilo.  Pitam  se,  možda...  ovo  je  tek  nagađanje,  jer  dosad  sam  se  držao 
Evanđelja.  Nakon  Velikog  petka,  je  li  možda  prebacio  uže  preko  greda  Križa?  Znamo  da 
je  pao  sa  stijena  i  raspuknuo  se.  Ostalo  ne  znamo,  nego  je  puko  nagađanje,  kojem  u  prilog 
govori  jedan  događaj  od  prije  nekoliko  godina.  Kuhar  jednoga  od  naših  biskupa  u  Kini, 
bio  je  s  njim  25  godina,  kad  su  došli  komunisti  prodao  im  se  i  postao  upravitelj  nad 
zarobljenim  biskupom,  koji  je  umro  na  prisilnom  maršu.  Pokajavši  se,  kuhar  je  otišao  u 
biskupovu  kapelu,  prebacio  uže  preko  grede  i  objesio  se.  Vratio  se,  može  se  reći,  na 
mjesto  svojega  zločina. 

No  pustimo  nagađanja.  Evo  Jude  kako  pun  očaja  hoda  kamenitim  tlom,  gdje  se 
svaki  kamen  čini  tvrdim  i  okrutnim  poput  njegova  srca.  Grana  svakog  stabla  izgleda  kao 
uperen  kažiprst:  "Izdajica,  izdajica,  izdajica!"  Kvrga  na  svakom  drvetu  doima  se  poput 
optužujućeg  oka. 

I  objesio  se.  Naposljetku,  kako  kažu  Djela  apostolska,  razlila  mu  se  sva  utroba.  "I 
ode  na  vlastito  mjesto."  Ništa  više:  na  vlastito  mjesto. 

Sve  ima  vlastito  mjesto.  Otvorite  krletku  i  ptica  odlijeće  na  vlastito  mjesto. 
Ispustite  kamen  i  on  odlazi  na  vlastito  mjesto.  Ne  znamo  proprium  locum  u  slučaju  Jude, 
ali  znamo  razlog  njegova  pada  i  neka  to  izoštri  odluku  naše  volje  kako  se  ne  bismo 
iznevjerili  Euharistiji.  Kad  bismo  mogli  čitati  srca  onih  koji  su  odustali,  pogazili  vjeru, 
vidjeli  bismo  da  je  puklo  negdje  omalovažavanjem  Euharistije,  ničega  drugog:  samo  više 
nije  bilo  smisla  za  nevidljivu  i  divnu  euharistijsku  prisutnost  Kristovu. 

A  velika  tragedija  Jude  Iškariotskog,  jednog  od  dvanaestorice,  jest  u  tome  što  je 
mogao  biti  sveti  Juda. 

Mons.  Fulton  Sheen 

http://www.cfnews.org/page88/files/151d540ae74c412284312bee722b6883-552.html 


